
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	29 martie 2011

	Nr.
	27/151


R A P O R T   S U P L I M E N T A R
asupra proiectului de Lege privind declararea zilei de 24 ianuarie zi de sărbătoare naţională legală
(Plx 423/2010)

a proiectului de Lege pentru modificarea Legii nr.53/2003 - Codul Muncii 
(Plx 433/2010)

şi a propunerii legislative privind modificarea Legii nr.53/2003- Codul Muncii în vederea declarării „ Zilei Naţionale de Rugăciune ca sărbătoare legală nelucrătoare

(Plx 672/2010)

În temeiul art.70 din Regulamentul Camerei Deputaţilor, republicat, proiectul de Lege privind declararea zilei de 24 ianuarie zi de sărbătoare naţională legală, proiectul de Lege pentru modificarea Legii nr.53/2003- Codul Muncii şi propunerea legislativă privind modificarea Legii nr.53/2003- Codul Muncii în vederea declarării „Zilei Naţionale de Rugăciune” ca sărbătoare legală nelucrătoare au fost retrimise Comisiei pentru muncă şi protecţie socială în vederea întocmirii unui raport suplimentar, prin adresele nr. PLx 423 din 22 februarie 2011, respectiv nr. PLx 433  şi nr. Plx 672 din 2 martie 2011.

Pentru respectarea normelor de tehnică legislativă cele trei iniţiative au fost conexate într-un singur raport, întrucât au acelaşi obiect de reglementare, respectiv modificarea art.134 alin.(1) din Codul muncii. 
În urma rediscutării în şedinţa din 23 martie 2011, Comisia a hotărât respingerea proiectului de Lege privind declararea zilei de 24 ianuarie zi de sărbătoare naţională legală - Plx 423/2010, cu majoritate de voturi (3 voturi împotrivă şi 3 abţineri) şi menţinerea soluţiilor iniţiale de respingere, atât pentru proiectul de Lege pentru modificarea Legii nr.53/2003 - Codul Muncii - Plx 433/2010, cât şi pentru propunerea legislativă privind modificarea Legii nr.53/2003 - Codul Muncii în vederea declarării „Zilei Naţionale de Rugăciune” ca sărbătoare legală nelucrătoare – Plx 672/2010, soluţii exprimate în rapoartele depuse cu nr.27/546/29.11.2010, respectiv nr.27/705/27.01.2011.

Soluţia de respingere pentru proiectul de lege cu nr. PLx 433/2010 a fost acceptată cu majoritate de voturi, respectiv 3 voturi împotrivă şi 3 abţineri, iar soluţia de respingere pentru propunerea legislativă cu nr.Plx 672/2010 a fost acceptată cu majoritate de voturi, respectiv un vot împotrivă şi o abţinere.
Cele trei iniţiative legislative fac parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.55 din Regulamentul Camerei Deputaţilor, la dezbateri au participat, din partea Ministerului Muncii, Familiei şi Protecţiei Sociale:
· d-l Ioan Nelu Botiş – Ministru
· d-l Nicolae Ivăşchescu – Secretar de Stat.
La lucrările comisiei au fost prezenţi 23 de deputaţi, din totalul de 27 membri ai comisiei.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Întocmit,

Expert parlamentar Monica Rallu Curta

